જાણકાર સાધનોના મતે હવે બિલ્ડરો-ડેવલપરોએ પ્રી-લૉન્ચ સમયે જ નવાં આકર્ષણોરૂપે રાહતો ઑફર કરવી પડશે તેમ જ મોટા ભાગના બિલ્ડરોને તેમની પાસે વણવેચાયેલા રહેલા ફ્લૅટ્સ-ઑફિસોના વેચાણ માટે આકર્ષક ડિસ્કાઉન્ટ ઑફર કરવાની ફરજ પણ પડી શકે છે. નવા વરસે મુંબઈમાં વિવિધ વિસ્તારોમાં નવી-નવી વેચાણસ્કીમ ઑફર થાય એવી સંભાવના વ્યક્ત થઈ રહી છે. ખાસ કરીને બિલ્ડરો ગ્રાહકોને આકર્ષવા પરોક્ષ લાભો વિવિધ સ્વરૂપે ઑફર કરશે. જાણકારો કહે છે કે ભાવની તેજી સામે ડિમાન્ડની મંદી હાવી થઈ ગઈ છે જે ટ્રેન્ડ હવે બિલ્ડરો માટે અસહ્ય થઈ રહ્યો છે. એમ છતાં બિલ્ડરવર્ગ કહે છે કે બાંધકામ-ખર્ચ એટલો ઊંચો ગયો છે કે તેઓ ભાવને વધુ ઘટાડી શકે એમ નથી. વધુમાં બિલ્ડરે તેના પ્રૉપર્ટી પ્રોજેક્ટ માટે ૫૭ જેટલી જુદી-જુદી મંજૂરીઓ લેવાની આવે છે અને આ બધામાં ખાસ્સો સમય જાય છે.